**მესხური სუფრული**

სწორედ ოცი წლის წინათ ვარძია დავათვალიერე.

ამ განსაცვიფრებელი კლდექალაქის დათვალიერების შემდეგ ახლომახლო სოფლები - ზედათმოგი და გოგაშენიც მოვინახულე. ორივე სოფლის ოჯახში, ეზოში თუ ორღობეში მშვენიერი ქართული გაისმის.

სამხრეთ საქართველოს ეს ძველი კუთხე მრავალმხრივ არის საყურადრებო, ამიტომაც არც აქ მიღალატნია ბავშვობიდან აკვიატებული ჩვეულებისათვის, ხელში ფანქარი და უბის წიგნაკი მეჭირა, გაგონილს თუ ნახულს ვიწერდი...

გოგანშენისკენ მიმავალს თერთმეტ-თორმეტი წლის ბიჭი შემხვდა.

შევეკითხე, რა გვქვია-მეთქი.

გორგა მქვიაო, მკვირცხლად მიპასუხა... გვარად, მგონი, ნათენაძე იყო.

ამ იშვიათმა სახელმა მაშინვე მიიქცია ჩემი ყურადღება, ვკითხე, ეს რა სახელია. გორგა რას ნიშნავს-მეთქი.

- არ იციო... - გაიკვირვა გორგა ბიჭმა, - ქართველთ მეფე გორგასალი არ გაგიგონიაო... ჰოდა, მეც მისი სეხნია ვარო.

მას შემდეგ მესხეთში აღარ ვყოფილვარ, გორგა ბიჭიც დავკარგე თვალიდან...

ამ მოგზაურობის დროს გავიცანი აგრეთვე ძალზე საინტერესო მესხები - ზედათმოგველი გიორგი გრიგოლის ძე მაისურაძე და სერაპიონ ივანეს ძე ნათენაძე.

გ. მაისურაძემ და ს. ნათენაძემ მრავალი დასამახსოვრებელი რამ მითხრეს და ჩამაწერინეს, ჩამაწერინეს დიდი ხალისით... ხალისით-მეთქი, იმიტომ ვამბობ, რომ სხვაგან მოგზაურის შეკითხვებს და, მით უმეტეს ფანქარს, ცოტა არ იყოს, ეჭვით უცქერიან...

საუბრის დაწყებისთანავე გიორგი მაისურაძემ მითხრა:

- მესხეთი პირველთქმულიაო...

ეს ნათქვამი მომეწონა. უმალვე ვენდე ამ სიტყვების მთქმლის გულს, ენას, პოეტურ გემოვნებას და ვთხოვე, თუ რამ ლექსი ან ლეგენდა იცოდა, ეთქვა.

გიორგიმ მაშინვე ორი ლეგენდა მიამბო. პირველი თმოგვისა, მეორე "ხერთვისელი ოსტატისა და შეგირდისა".

თმოგვის ციხის ლეგენდა ლიტერატურაში ცნობილია და ქართველთა მეფის ლეონისა და მისი ლამაზი მეუღლის ამბავს ეხება. ეს ლეგენდა სპარსთა მეფის მიერ ღირსეული ქმრის მოღალატე დედოფლის ცხენის ძუაზე გამობმით მთავრდება.

ვარძიის ახლომდებარე სოფლების დ ა ნ ა კ ლ ი ს ა და ა ფ ნ ი ა ს სახელწოდებანი ჩემმა მოსაუბრემ ამგვარად ახსნა ლეგენდის დახმარებიტ:

იმ ადგილას, სადაც დედოფალმა იტირა და ცრემლი აპნია, ახლა ა ფ ნ ი ა ჰქვიან, ხოლო სადაც ცხენის ძუაზე გამოაბეს და თრევით მოკლეს, დ ა ნ კ ა ლ ი ჰქვიან, რადგან გამწარებული დედოფალი გაჰკიოდა: დამკალით, დამკალითო!

მეორე ლეგენდა მესხური ვარიანტია მცხეთის სვეტიცხოვლის ტაძრის ამშენებელი ოსტატის დასჯის ამბავისა, თუმცა მრავალმხრივ განსხვავდება მისგან. მესხურ ლეგენდაში შურიანი ოსტატის ნიჭიერი შეგირდი მკლავის მოჭრით არ ისჯება. იგი იღუპება თავის მიერ აშენებული ხერთვისის ციხის მაღალი ქონგურიდან გადმოფრენის დროს.

მაშინ მე უფრო ხალხური ლექსები მაინტერესებდა...

გ. მაისურაძემ ორი ლექსი\* ჩამაწერინა, ს. ნათენაძემ - სამი. არ შეიძლება მეტი და

\_\_\_\_\_\_\_

\* ქვემოთ გამოქვეყნებული პირველი ორი ლექსი.

უკეთესი არ სცოდნოდათ ამ კეთილად მოქართულე გლეხებს, ამიტომ ახლა ძალიან ვნანობ, რომ მეტ ხანს არ დავრჩი მათთან.

ამ ლექსებს ისინი "სუფრულს" უწოდებდნენ, ალბათ იმიტომ, რომ მხოლოდ სუფრასღა შერჩენიან. ლექსები რელიგიური ხასიათისაა და საღვთო წერილის გავლენით არის შექმნილი. როგორც ვიცით, ეს ლექსები ცნობილი არ უნდა იყოს, ყოველ შემთხვევაში, საინტერესო უნდა იყოს ის ამბავი, რომ ეს უთუოდ უძველესი ლექსები ჩვენს დროში ხალხის ხსოვნაში ცოცხლობს და სუფრაზე იმღერება.

ვაქვეყნებ ისე, როგორც მითხრეს.

**სუფრული**

მისი მადლით ზარი ზეცას აიწია,

დასამანის\* კვდარი ადგა,

ყველი\*\* ყური მოიწია...

ქრისტე დაჯდა გამკითხველად,

შვილი მამას ვერ ეწია,

ჯანო,\*\*\* დარბაისელნო!

\* \* \*

მტრედმა თავისი ჰალითა

ერუსალიმს კოშკი დადგა,

ზედ საყდარი ააშენა,

ქვეშ მირონის გუბე დადგა,

იქ რომ წირვა-ლოცვა იდგა,

მისი მადლი შეგეწიოთ!

**სუფრული**

დღეს ამისთვის ვწუხვარ, ვგლოვობ,

რათა ჟამნი მოიწიოს,

ჯვარნი ადგეს ამ სოფლისა,

ზარნი ზეცას აიწიოს,

ქრისტე დაჯდეს გამკითხველად,

შვილი მამას ვერ ეწიოს,

გევედრები ღვთისმშობელო,

მადლი შენი შეგვეწიოს!

\* \* \*

სოფლად ვიყავ, ბევრი ვცოდე,

ტვირთი მძიმე მოვიკიდე,

სამუელის გუნდმა გთხვიოს,

შენებურად მოეკიდე.

სასუფეველს რომ მოხვიდე,

ხელი მაგრა ჩვენ მოგვკიდე,

გევედრები, ღვთისმშობელო,

მადლი შენი შეგვეწიოს!

\_\_\_\_\_\_\_\_\_\_

\* უნდა იყოს: დასაბამის.

\*\* ნიშნავს: ყოველი.

\*\*\* უნდა იყოს: ჯარნო. შესაძლოა, ასეც ითქვას და მე სწორად არ შემომესმა.

\* \* \*

გარდამოხდა სიტყვა ხვთისა,

სამებას რო შეეხო,

გაბრიელის ხარებითა

მზე ქალწულმა მუცლად იღო,

გამოეცხადა ივანე,

ნათლისღებას ხელი მიჰყო,

გევედრები, ღვთიშობელო,

მადლი შენი შეგვეწიოს!